Document ID: 32003R2257

Κανονισμός (ΕΚ) αριθ. 2257/2003 του Ευρωπαϊκού Κοινοβουλίου και του Συμβουλίου
της 25ης Νοεμβρίου 2003
για την τροποποίηση του κανονισμού (ΕΚ) αριθ. 577/98 του Συμβουλίου για τη διενέργεια δειγματοληπτικής έρευνας εργατικού δυναμικού στην Κοινότητα με στόχο την αναπροσαρμογή του καταλόγου των χαρακτηριστικών της έρευνας
(Κείμενο που παρουσιάζει ενδιαφέρον για τον ΕΟΧ)
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 285,
την πρόταση της Επιτροπής,
Αποφασίζοντας σύμφωνα με τη διαδικασία του άρθρου 251 της συνθήκης(1),
Εκτιμώντας τα ακόλουθα:
(1) Η έρευνα εργατικού δυναμικού που πραγματοποιείται στο πλαίσιο του κανονισμού (ΕΚ) αριθ. 577/98 του Συμβουλίου(2) θα πρέπει να καλύπτει επαρκώς τα νέα και τα πρόσφατα χαρακτηριστικά της αγοράς εργασίας.
(2) Σύμφωνα με την ημερήσια διάταξη της ευρωπαϊκής κοινωνικής πολιτικής η οποία εγκρίθηκε από το Ευρωπαϊκό Συμβούλιο της Νίκαιας τον Δεκέμβριο του 2000, την απόφαση 2002/177/ΕΚ του Συμβουλίου, της 18ης Φεβρουαρίου 2002, σχετικά με τις κατευθυντήριες γραμμές για τις πολιτικές για την απασχόληση των κρατών μελών το 2002(3) και τη σύσταση 2002/549/ΕΚ του Συμβουλίου, της 21ης Ιουνίου 2002, σχετικά με τις γενικές κατευθυντήριες γραμμές των οικονομικών πολιτικών των κρατών μελών και της Κοινότητας(4), ο τρόπος με τον οποίο οργανώνεται η εργασία πρέπει να προσαρμοστεί στις ανάγκες τόσο των επιχειρήσεων όσο και των προσώπων.
(3) Τα χαρακτηριστικά της έρευνας που προβλέπονται στον κανονισμό (ΕΚ) αριθ. 577/98 καθορίστηκαν σύμφωνα με τις στατιστικές ανάγκες και την κατάσταση της αγοράς εργασίας εκείνης της εποχής.
(4) Η συλλογή στοιχείων δεν θα πρέπει να επιβάλλει στους ερωτώμενους επιβάρυνση δυσανάλογη με τα αποτελέσματα που μπορούν λογικά να αναμένουν οι χρήστες της έρευνας.
(5) Η Επιτροπή ζήτησε τη γνώμη της επιτροπής στατιστικού προγράμματος, η οποία συστάθηκε με την απόφαση 89/382/EOK, Ευρατόμ του Συμβουλίου(5).
(6) Ο κανονισμός (ΕΚ) αριθ. 577/98 θα πρέπει, κατά συνέπεια, να τροποποιηθεί αναλόγως,
ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 4 του κανονισμού (ΕΚ) αριθ. 577/98 τροποποιείται ως εξής:
1. Τα στοιχεία β), γ), δ) και ζ) της παραγράφου 1 αντικαθίστανται από το ακόλουθο κείμενο:
"β) την κατάσταση απασχόλησης:
- κατάσταση απασχόλησης κατά τη διάρκεια της εβδομάδας αναφοράς,
- συνεχής είσπραξη αποδοχών,
- λόγος για τον οποίο το άτομο δεν εργάστηκε παρότι είχε εργασία,
- αναζήτηση απασχόλησης από άτομο χωρίς απασχόληση,
- είδος της αναζητούμενης απασχόλησης (ως ανεξάρτητος επαγγελματίας ή μισθωτός),
- μέθοδοι που χρησιμοποιήθηκαν για την εύρεση εργασίας,
- διαθεσιμότητα του ατόμου να αρχίσει να εργάζεται·
γ) τα χαρακτηριστικά της απασχόλησης στην κύρια εργασία:
- επαγγελματικό καθεστώς,
- οικονομική δραστηριότητα της τοπικής μονάδας,
- επάγγελμα,
- εποπτικές ευθύνες,
- αριθμός ατόμων που εργάζονται στην τοπική μονάδα,
- χώρα του τόπου εργασίας,
- περιφέρεια του τόπου εργασίας,
- έτος και μήνας κατά τον οποίο το άτομο άρχισε να εργάζεται στην παρούσα εργασία,
- συμμετοχή της δημόσιας υπηρεσίας απασχόλησης στην εύρεση της τρέχουσας εργασίας,
- μονιμότητα της εργασίας (και λόγοι),
- διάρκεια της προσωρινής απασχόλησης ή της σύμβασης εργασίας ορισμένου χρόνου,
- διάκριση μεταξύ πλήρους και μερικής απασχόλησης (και λόγοι),
- σύμβαση με γραφείο εύρεσης προσωρινής απασχόλησης,
- εργασία στο σπίτι·
δ) τη διάρκεια της εργασίας:
- αριθμός ωρών του συνήθους ωραρίου εργασίας,
- αριθμός πραγματικά δεδουλευμένων ωρών,
- αριθμός υπερωριών στην εβδομάδα αναφοράς,
- κύριος λόγος για τη διαφορά μεταξύ των πραγματικά δεδουλευμένων ωρών και του συνήθους ωραρίου εργασίας."
"ζ) την αναζήτηση απασχόλησης:
- είδος της αναζητούμενης απασχόλησης,
- διάρκεια της αναζήτησης απασχόλησης,
- κατάσταση του ατόμου αμέσως πριν αρχίζει να αναζητά απασχόληση,
- εγγραφή σε επίσημο γραφείο εύρεσης εργασίας και τυχόν είσπραξη επιδομάτων,
- για άτομο που δεν αναζητά απασχόληση, επιθυμία προς απασχόληση
- λόγος για τον οποίο το άτομο δεν αναζήτησε απασχόληση,
- έλλειψη υπηρεσιών μέριμνας."
2. Στην παράγραφο 1 προστίθεται το ακόλουθο στοιχείο:
"ιδ) άτυπο ωράριο εργασίας:
- εργασία κατά βάρδιες,
- βραδινή εργασία,
- νυκτερινή εργασία,
- εργασία το Σάββατο,
- εργασία την Κυριακή."
3. Στην παράγραφο 2 το κείμενο της τρίτης περίπτωσης αντικαθίσταται από το ακόλουθο κείμενο:
"- το μέγεθος μιας ενότητας ad-hoc περιορίζεται σε ένδεκα μεταβλητές."
4. Προστίθεται η ακόλουθη παράγραφος:
"4. Με πρόταση της Επιτροπής, ένας κατάλογος μεταβλητών, οι οποίες αποκαλούνται στο εξής 'διαρθρωτικές μεταβλητές', μπορούν να αναγνωριστούν μεταξύ των χαρακτηριστικών της έρευνας που ορίζονται στην παράγραφο 1 και οι οποίες χρειάζεται να ερευνώνται μόνον ως ετήσιοι μέσοι όροι με αναφορά σε 52 εβδομάδες παρά ως τριμηνιαίοι μέσοι όροι. Ο εν λόγω κατάλογος διαρθρωτικών μεταβλητών, το ελάχιστο μέγεθος δείγματος και η συχνότητα της έρευνας καθορίζονται σύμφωνα με τη διαδικασία που ορίζει το άρθρο 8. Η Ισπανία, η Φινλανδία και το Ηνωμένο Βασίλειο μπορούν να ερευνούν τις διαρθρωτικές μεταβλητές με αναφορά σε ένα μόνο τρίμηνο κατά τη μεταβατική περίοδο έως το τέλος του 2007."
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Νοεμβρίου 2003.

Labels: 9
19